**La hotarul timpului**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Adu-mi cerul mai aproape

Noaptea asta și rămâi

Să călătorim pe ape,

Cel din urmă, cel dintâi

Vis al meu, ignoră-mi vina

De-a mă fi pierdut în larg,

Însă fără de lumina

Ce-ai legat-o de catarg

N-aș putea străbate gândul.

Vino, să întindem iar

Pânzele, când trece vântul

Spre al timpului hotar!

- Cerul meu la tine-n palmă,

Un ocean fără sfârșit,

Marea niciodată calmă

Și un ciob de infinit

Le-om străbate cu privirea

Navigând spre zări, apoi,

Vom afla alcătuirea

Timpului ce după noi

O s-alerge, dar departe

Ne vom pierde. Vino-n larg,

Pe o pagină de carte,

Să-ți leg stele de catarg!

Liliana Trif Ioan Grigoraș